DA Den Europæiske Unions Tidende C 289/15

Meddelelse om indledning af en fornyet undersøgelse af udvidelsen af antidumpingtolden på importen af cykler med oprindelse i Folkerepublikken Kina til også at omfatte importen af visse dele til cykler fra Folkerepublikken Kina

(2006/C 289/04)

Kommissionen har tilstrækkelig dokumentation til at indlede en fornyet undersøgelse i henhold til artikel 13, stk. 4, og artikel 11, stk. 3, i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (i det følgende benævnt »grundforordningen«) (1), senest ændret ved Rådets forordning (EF) nr. 2117/2005 (2).

1. Varen

Den vare, der er genstand for undersøgelsen, er væsentlige dele til cykler:

— malede eller anodiserede eller polerede og/eller lakerede cykelstel, som i øjeblikket tariferes under KN-kode ex 8714 91 10

— malede eller anodiserede eller polerede og/eller lakerede forgafler til cykler, som i øjeblikket tariferes under KN-kode ex 8714 91 30

— kædeomskiftere, som i øjeblikket tariferes under KN-kode 8714 99 50

— kranksæt, som i øjeblikket tariferes under KN-kode 8714 96 30

— tandhjulskranse til frihjul, som i øjeblikket tariferes under KN-kode 8714 93 90, også når de frembydes i sæt

— andre bremser, som i øjeblikket tariferes under KN-kode 8714 94 30

— bremsehåndtag, som i øjeblikket tariferes under KN-kode 8714 94 90, også når de frembydes i sæt

— komplette hjul, med eller uden slanger, dæk og kædehjul, som i øjeblikket tariferes under KN-kode ex 8714 99 90, og

— styr, som i øjeblikket tariferes under KN-kode 8714 99 10, også når de frembydes med påmonteret styrstamme, bremsehåndtag og/eller gearvælgere

med oprindelse i Folkerepublikken Kina (»den pågældende vare«). Ovennævnte KN-koder angives kun til orientering.

2. Gældende foranstaltninger

De gældende foranstaltninger er en endelig antidumpingtold på importen af cykler med oprindelse i Folkerepublikken Kina, som blev indført ved forordning (EØF) nr. 2474/93 (3) og opretholdt ved forordning (EF) nr. 1524/2000 (4), som udvidet til at omfatte importen af visse dele til cykler med oprindelse i Folkerepublikken Kina ved Rådets forordning (EF) nr. 71/97 (5).

Udvidelsen af foranstaltningerne til også at omfatte importen af visse dele til cykler med oprindelse i Folkerepublikken Kina skyldtes resultaterne af en undersøgelse af den påståede omgåelse af den antidumpingtold, som blev indført ved forordning (EØF) nr. 2474/93, i form af samling af cykler på grundlag af dele til cykler med oprindelse i Folkerepublikken Kina i Fællesskabet. Resultaterne af undersøgelsen viste, at omgåelse fandt sted, og de foranstaltninger, som var indført over for importen af cykler med oprindelse i Folkerepublikken Kina, blev udvidet til også at omfatte importen af dele fra det nævnte land (»de udvidede foranstaltninger«).

3. Begrundelse for den fornyede undersøgelse

Siden foranstaltningerne blev udvidet til også at omfatte importen af visse dele til cykler, har Kommissionen indrømmet et stort antal selskaber hjemmehørende i Fællesskabet fritagelse fra de udvidede foranstaltninger. Kommissionen har løbende modtaget anmodninger om fritagelse fra de udvidede foranstaltninger, og der er på nuværende tidspunkt blevet indgivet et betydeligt antal anmodninger om fritagelse. Samtidigt er der ingen umiddelbare tegn på omgåelse blandt de selskaber, som er blevet indrømmet fritagelse.

Ydermere har Kommissionen tilstrækkelige umiddelbare beviser for, at der ikke vil forekomme fortsat eller fornyet omgåelse, hvis udvidelsen af foranstaltningerne vedrørende import af cykler til også at omfatte importen af visse dele til cykler ophæves.

4. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige en fornyet undersøgelse af udvidelsen af foranstaltningerne til også at omfatte importen af visse dele til cykler, og den indleder hermed en fornyet undersøgelse i overensstemmelse med grundforordningens artikel 13, stk. 4, og artikel 11, stk. 3.

Undersøgelsen vil vise, om der er behov for at opretholde udvidelsen af antidumpingtolden på cykler med oprindelse i Folkerepublikken Kina til også at omfatte importen af visse dele til cykler med oprindelse i Folkerepublikken Kina.

a) Stikprøver

i) Stikprøve af EF-producenter/virksomheder i EF, der samler cykler

I betragtning af det store antal parter, der er involveret i denne fornyede undersøgelse, kan Kommissionen beslutte at anvende stikprøver, jf. grundforordningens artikel 17.

For at gøre det muligt for Kommissionen at udtage en stikprøve anmodes alle EF-producenter/virksomheder i EF, der samler cykler (6), om at afgive følgende oplysninger om deres selskab eller selskaber inden for den frist, der er fastsat i punkt 5, litra b), nr. i):

— navn, adresse, e-mail-adresse, telefon- og faxnummer samt kontaktperson

— selskabets samlede omsætning i EUR i kalenderårene 2003, 2004, 2005 og i perioden fra den 1. oktober 2005 til den 30. september 2006

— selskabets samlede omsætning i EUR fra salg af cykler på fællesskabsmarkedet i kalenderårene 2003, 2004, 2005 og i perioden fra den 1. oktober 2005 til den 30. september 2006

— selskabets samlede omsætning i EUR fra salg af cykler, som er samlet i virksomheden i Fællesskabet, på fællesskabsmarkedet i kalenderårene 2003, 2004, 2005 og i perioden fra den 1. oktober 2005 til den 30. september 2006

— selskabets samlede omsætning i EUR fra salg af dele til cykler på fællesskabsmarkedet i kalenderårene 2003, 2004, 2005 og i perioden fra den 1. oktober 2005 til den 30. september 2006

— samlet antal cykler solgt på fællesskabsmarkedet i kalenderårene 2003, 2004, 2005 og i perioden fra den 1. oktober 2005 til den 30. september 2006

— samlet antal cykler samlet i virksomheden i Fællesskabet i kalenderårene 2003, 2004, 2005 og i perioden fra den 1. oktober 2005 til den 30. september 2006

— samlede udgifter i EUR til dele til cykler fremstillet af selskabet i kalenderårene 2003, 2004, 2005 og i perioden fra den 1. oktober 2005 til den 30. september 2006

— samlet værdi i EUR af cykeldele af kinesisk oprindelse importeret eller købt af selskabet i kalenderårene 2003, 2004, 2005 og i perioden fra den 1. oktober 2005 til den 30. september 2006

— samlet værdi i EUR af cykeldele, der ikke er af kinesisk oprindelse, importeret eller købt af selskabet i kalenderårene 2003, 2004, 2005 og i perioden fra den 1. oktober 2005 til den 30. september 2006

— antal væsentlige dele til cykler, jf. punkt 1, anvendt i selskabets samleprocesser i kalenderårene 2003, 2004, 2005 og i perioden fra den 1. oktober 2005 til den 30. september 2006

— selskabets samlede direkte fremstillingsomkostninger (direkte arbejdskraftomkostninger og faste fremstillingsomkostninger) i EUR til de fremstillede/samlede cykler i kalenderårene 2003, 2004, 2005 og i perioden fra den 1. oktober 2005 til den 30. september 2006

— navnene på alle forretningsmæssigt forbundne selskaber (7), der beskæftiger sig med produktion og/eller salg af cykler og den pågældende vare, og udførlig beskrivelse af deres aktiviteter

— andre relevante oplysninger, som kan være til nytte for Kommissionen ved udtagningen af stikprøven

— ved at indgive ovenstående oplysninger indvilger selskabet i at indgå i stikprøven. Hvis selskabet udvælges til at deltage i stikprøven, indebærer dette besvarelse af et spørgeskema og kontrol på stedet af besvarelsen. Hvis selskabet anfører, at det ikke ønsker at indgå i stikprøven, vil det blive anset for ikke at have samarbejdet i forbindelse med undersøgelsen. Følgerne af manglende samarbejde er beskrevet i punkt 7 nedenfor.

ii) Endelig udtagning af stikprøven

Alle berørte parter, der ønsker at meddele oplysninger af relevans for udtagningen af stikprøven, skal gøre dette inden for den frist, der er fastsat i punkt 5, litra b), nr. ii).

Kommissionen har til hensigt at foretage den endelige udtagning af stikprøven efter at have hørt de berørte parter, der har givet udtryk for, at de er villige til at indgå i stikprøven.

Selskaber, der indgår i stikprøven, skal besvare et spørgeskema inden for fristen i punkt 5, litra b), nr. iii), og samarbejde inden for rammerne af undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger, jf. grundforordningens artikel 17, stk. 4, og artikel 18. Afgørelser truffet på grundlag af de foreliggende faktiske oplysninger kan være mindre gunstige for den berørte part, jf. punkt 7 i denne meddelelse.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til de EF-producenter, som indgår i stikprøven, og de virksomheder i EF, der samler cykler, og som indgår i stikprøven. Oplysninger og dokumentation skal være Kommissionen i hænde inden for den frist, der er fastsat i punkt 5, litra b), nr. iii).

c) Indsamling af oplysninger og høringer

Alle berørte parter opfordres hermed til at tilkendegive deres synspunkter, fremsende andre oplysninger end besvarelser af spørgeskemaet og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 5, litra a), nr. i).

Kommissionen kan endvidere høre berørte parter, hvis de anmoder herom og kan godtgøre, at der er særlige grunde til, at de bør høres. En sådan anmodning fremsættes inden for den frist, der er fastsat i stk. 5, litra a), nr. ii).

5. Frister

a) Generelle frister

i) For parter til at give sig til kende og indsende besvarelser af spørgeskemaet og andre oplysninger

Medmindre andet er angivet, skal alle berørte parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for den ovennævnte frist.

Selskaber, der er udtaget til en stikprøve, skal indgive besvarelserne af spørgeskemaet inden for den frist, der er fastsat i punkt 6, litra b), nr. iii).

ii) Høringer

Alle berørte parter kan desuden anmode om at blive hørt af Kommissionen inden for samme frist på 40 dage.

b) Særlig frist for udtagning af stikprøver

(i) De oplysninger, der er nævnt i punkt 4, litra a), nr. i), skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, idet Kommissionen påtænker at høre berørte parter, der har givet udtryk for, at de er rede til at indgå i stikprøven, om den endelige udtagning inden for en frist på 21 dage fra offentliggørelsen af denne meddelelse i Den Europæiske Unions Tidende.

(ii) Alle andre oplysninger af relevans for udtagningen af stikprøven som omhandlet i punkt 4, litra a), nr. ii), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarelser af spørgeskemaerne fra parter, der indgår i stikprøven, skal være Kommissionen i hænde senest 37 dage efter, at de har fået meddelelse herom.

6. Skriftlige indlæg, besvarelser af spørgeskemaet og korrespondance

Alle indlæg og anmodninger fra berørte parter skal indgives skriftligt (ikke i elektronisk form, medmindre andet er fastsat) med angivelse af den pågældendes navn, adresse, e-mail-adresse og telefon- og faxnummer. Alle skriftlige indlæg, herunder de oplysninger, der anmodes om i denne meddelelse, besvarelser af spørgeskemaer og korrespondance, som videregives af de berørte parter som fortroligt materiale, skal være forsynet med påtegningen »Limited« (8) og skal i overensstemmelse med grundforordningens artikel 19, stk. 2, være ledsaget af et ikke-fortroligt sammendrag forsynet med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 — 5/16 B-1049 Bruxelles fax (32-2) 295 65 05

7. Manglende samarbejdsvilje

Hvis en af de berørte parter nægter at give adgang til de nødvendige oplysninger eller undlader at meddele dem inden for de fastsatte frister eller lægger andre væsentlige hindringer i vejen for undersøgelsen, kan der træffes afgørelse af positiv eller negativ art på grundlag af de foreliggende faktiske oplysninger, jf. grundforordningens artikel 18.

I tilfælde, hvor parter, der er fritaget eller er genstand for en undersøgelse, ikke forelægger de oplysninger, der anmodes om i henholdsvis punkt 4, litra a), nr. i), og punkt 5, litra a), nr. i), inden for fristerne, kan henholdsvis bestemmelserne i artikel 10 i Kommissionens forordning (EF) nr. 88/97 af 20. januar 1997 (9) om tilbagekaldelse af fritagelser og bestemmelserne i artikel 7, stk. 4, i samme forordning finde anvendelse på dem.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan i overensstemmelse med grundforordningens artikel 18 gøres brug af de foreliggende faktiske oplysninger. Hvis en berørt part udviser manglende eller begrænset samarbejdsvilje, og der gøres brug af de foreliggende faktiske oplysninger, kan resultatet blive mindre gunstigt for denne part, end hvis den pågældende havde udvist samarbejdsvilje.

8. Tidsplan for undersøgelsen

Undersøgelsen skal afsluttes senest 15 måneder efter datoen for offentliggørelsen af denne meddelelse i Den Europæiske Unions Tidende, jf. grundforordningens artikel 11, stk. 5.

(1) EFT L 56 af 6.3.1996, s. 1.

(2) EUT L 340 af 23.12.2005, s. 17.

(3) EFT L 228 af 9.9.1993, s. 1.

(4) EUT L 175 af 14.7.2000, s. 39. Senest ændret ved Rådets forordning (EF) nr. 1095/2005 (EUT L 183 af 14.7.2005, s. 1).

(5) EFT L 16 af 18.1.1997, s. 55.

(6) Alle parter, som er blevet fritaget i henhold til Kommissionens forordning (EF) nr. 88/97 af 20. januar 1997 (EFT L 17 af 21.1.1997, s. 17) samt parter, der undersøges i henhold til samme forordning, skal forelægge disse oplysninger.

(7) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(8) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til artikel 19 i grundforordningen og artikel 6 i WTO-aftalen om anvendelse af artikel VI i GATT 1994 (antidumpingaftalen).

(9) EFT L 17 af 21.1.1997, s. 17.